უილიამ ჰენრი ბრეგი

უილიამ ჰენრი ბრეგი (ინგლ. Sir William Henry Bragg; დ. 2 კვირკვე, 1862, უიგტონი, კამბერლენდი, ინგლისი — ღ. 12 მელახი, 1942, ლონდონი, ინგლისი) — ინგლისარი ფიზიკოსი, ქიმიკოსი, მათემატიკოსი დო სპორტსმენი. რენტგენული გჷმოჩხორიაფაშ გჷმორინაფათ, კრისტალური სტრუქტურაშ ანალიზიშ მენცარული რკვიებაშ გეშა უილიამ ჰენრი ბრეგის გინოჩეს ნობელიშ პრემია ფიზიკაშ დარგის 1915 წანას. უილიამ ჰენრი ბრეგიქ პრემია მიპალუ მუში სკუა უილიამ ლორენს ბრეგიწკჷმა ართო. უილიამ ლორენს ბრეგიქ დო უილიამ ჰენრი ბრეგიქ წჷმარინეს რენტგენული დიფრაქციაშ კანონი, ნამუთ ბრეგიშ კანონიშ ჯოხონობათ რე შინელი დო ნამუსჷთ გერსხილი რე კრისტალური სტრუქტურა. მუმა დო სკუა ბრეგეფიშ ჯოხონობაშ რე მინერალი ბრეგიტი.

უილიამ ჰენრი ბრეგი გურაფულენდჷ კემბრიჯიშ ტრინიტი-კოლეჯის. გურაფაშ თებაშ უკული მუშენდჷ შხვადოშხვა ომენცარე ინსტიტუტეფს. 1886 წანას ბრეგიქ ომუშებუშა ავსტრალიაშა მიდართჷ დო მუშობა ქიდიჭყჷ ადელაიდაშ უნივერსიტეტის, მათემატიკაშ დო ექსპერიმენტალური ფიზიკაშ პროფესორო. 1909 წანას ბრეგიქ ბრიტანეთიშა დირთჷ დო იმუშუ დიო ლიდსიშ უნივერსიტეტის დო უკულ ლონდონიშ ოუნივერსიტეტე კოლეჯის. 1923 წანაშე ბრეგი რდჷ ბრიტანეთიშ ომაფე ინსტიტუტიშ ქიმიაშ პროფესორი. 1935-1940 წანეფს უილიამ ჰენრი ბრეგი რდჷ ლონდონიშ ომაფე ჯარალუაშ პრეზიდენტი.

ჯილდოეფი დო პრემიეფი
 1907: ლონდონიშ ომაფე ჯარალუაშ მაკათური
 1915: მატეუჩიშ მენდალი
 1915: ნობელიშ პრემია ფიზიკაშ დარგის
 1915: ბარნარდიშ მენდალი
 1915: ბეიკერიშ ლექციაშ პრემია
 1916: რუმფორდიშ მენდალი
 1917: ბრიტანეთიშ იმპერიაშ ორდენიშ კომანდორი
 1920: რაინდი-კომანდორი
 1930: კოპლიშ მენდალი
 1930: ფრანკლინიშ მენდალი
 1931: Order of Merit
 1936: ფარადეიშ მენდალი
 1939: ჯონ კარტიშ პრემია

რესურსეფი ინტერნეტის
 უილიამ ჰენრი ბრეგი ენციკლოპედია ბრიტანიკას
 უილიამ ჰენრი ბრეგი Nobelprize.org-ის
 გიშნაგორა მენცარული პუბლიკაციეფი

კატეგორია:ინგლისარეფი
კატეგორია:ინგლისარი ფიზიკოსეფი
კატეგორია:ინგლისარი მათემატიკოსეფი
კატეგორია:ინგლისარი ქიმიკოსეფი
კატეგორია:ნობელიშ პრემიაშ ლაურეატეფი
კატეგორია:ინგლისარი ნობელიშ პრემიაშ ლაურეატეფი
კატეგორია:ნობელიშ პრემიაშ ლაურეატეფი ფიზიკას
კატეგორია:დუნაბადი 1862
კატეგორია:ნაღურა 1942